

Latvijas Republika

**TALSU NOVADA PAŠVALDĪBAS DOME**

Nodokļu maksātāja reģistrācijas Nr. 90009113532

Kareivju iela 7, Talsi, Talsu nov., LV-3201, tālr. 63232110, e-pasts pasts@talsi.lv

*PROJEKTS*

**Talsu novada pašvaldības domes saistošie noteikumi Nr.**

Talsos, 2025. gada \_. \_\_\_\_\_\_\_\_\_(prot. Nr. \_\_, \_\_.p., lēmums Nr.\_\_)

**Par specializētajiem sauszemes tūristu transportlīdzekļiem Talsu novadā**

*Izdoti saskaņā ar*

*Ceļu satiksmes likuma 9. panta trešo daļu,*

*10. panta pirmās daļas 1. punktu un 16. panta ceturto daļu;*

*30.11.2010. MK not.Nr.1080 “Transportlīdzekļu reģistrācijas noteikumi”2.punktu,*

|  |
| --- |
| *Pašvaldību likuma 44.panta otro daļu* |

**1. Vispārīgie jautājumi**

1. Noteikumi nosaka kārtību, kādā veidā tiek reģistrēti specializētie sauszemes tūristu transportlīdzekļi, apstiprināti to kustības maršruti un nodrošināta specializēto sauszemes tūristu transportlīdzekļu tehniskā stāvokļa kontrole, kā arī nosaka to izmantošanas nosacījumus.
2. Noteikumu mērķis ir nodrošināt, ka Talsu novada administratīvajā teritorijā ceļu satiksmē drīkst iekļauties tikai noteikumos noteiktajā kārtībā reģistrēti specializētie sauszemes tūristu transportlīdzekļi.

**2. Specializēto sauszemes tūristu transportlīdzekļu reģistrēšanas un maršrutu apstiprināšanas kārtība**

1. Talsu novada administratīvajā teritorijā kopējā ceļu satiksmē iekļaujošos specializētos sauszemes tūristu transportlīdzekļus reģistrē Talsu novada Licencēšanas komisija (turpmāk - Licencēšanas komisija) , kas veic specializēto transportlīdzekļu un to piekabju uzskaiti, norādot katra specializētā sauszemes tūristu transportlīdzekļa tehniskos datus un datus par transportlīdzekļa īpašnieku vai turētāju.
2. Lai reģistrētu specializēto sauszemes tūristu transportlīdzekli, persona, kas plāno veikt pasažieru pārvadāšanu ar specializēto sauszemes tūristu transportlīdzekli (turpmāk – Pakalpojuma sniedzējs) un iekļauties ceļu satiksmē, Licencēšanas komisijai iesniedz:
   1. rakstveida pieteikumu specializētā sauszemes tūristu transportlīdzekļa reģistrēšanai un maršruta apstiprināšanai;
   2. dokumentus, kas apliecina specializētā sauszemes tūristu transportlīdzekļa īpašuma vai turējuma (līzinga līguma gadījumā) tiesības, vai transportlīdzekļa īpašnieka (turētāja) apliecinājumu par īpašuma vai turējuma tiesībām;
   3. transportlīdzekļa tehnisko dokumentu kopijas (uzrādot oriģinālus);
   4. sauszemes specializētā tūristu transportlīdzekļu tehniskā eksperta atzinumu jeb atļauju par specializētā sauszemes tūristu transportlīdzekļa tehniskā stāvokļa atbilstību drošai pasažieru pārvadāšanai, pievienojot šo dokumentu kopiju;
   5. specializētā sauszemes tūristu transportlīdzekļa maršruta shēmu, maršruta aprakstu (norādot pakalpojuma sniegšanas laikus un sezonalitāti);
   6. specializētā sauszemes tūristu transportlīdzekļa vizualizāciju, kas pirms iesniegšanas ir saskaņota Talsu novada būvvaldē.
3. Talsu novada administratīvajā teritorijā izmantojamo specializēto sauszemes tūristu transportlīdzekļu kustības maršrutus saskaņo Talsu novada Pasažieru pārvadājumu un ceļu apsaimniekošanas komisija, kas veic maršruta apsekošanu, izvērtē konkrētā transportlīdzekļa iekļaušanos ceļu satiksmē un pasažieru iekāpšanas un izkāpšanas vietas, norāda pieļaujamo braukšanas ātrumu. Maršruts tiek saskaņots uz laiku, kas nepārsniedz specializētā sauszemes tūristu transportlīdzekļa reģistrācijas beigu termiņu.
4. Licencēšanas komisija pieņem lēmumu par specializētā sauszemes tūristu transportlīdzekļa reģistrēšanu un izsniedz tā īpašniekam reģistrācijas apliecību, saskaņoto maršrutu ar pasažieru iekāpšanas un izkāpšanas pieturvietām, vai pieņem lēmumu par atteikumu reģistrēt specializēto sauszemes tūristu transportlīdzekli, ja nav iesniegti nepieciešamie dokumenti saskaņā ar šo noteikumu 4. punktu.
5. Reģistrācijas apliecība tiek izsniegta uz 12 mēnešiem.
6. Reģistrācijas apliecības paraugu apstiprina Talsu novada pašvaldības izpilddirektors.
7. Reģistrācijas apliecība tiek sagatavota 2 (divos) eksemplāros – viens glabājas Talsu novada pašvaldībā, otrs tiek izsniegts Pakalpojuma sniedzējam. Reģistrācijas apliecībai jāatrodas specializētā sauszemes tūristu transportlīdzeklī pakalpojuma sniegšanas laikā.
8. Licencēšanas komisija piešķir reģistrācijas numuru katram specializētajam tūristu transportlīdzeklim atbilstoši šādiem nosacījumiem:
   1. numura pirmie simboli ir “STT”, kas apzīmē saīsinājumu vārdu salikumam “specializētais tūristu transportlīdzeklis”;
   2. pēdējais numura simbols ir cipars, kas tiek piešķirts secīgi pieaugošā kārtībā katram specializētajam sauszemes tūristu transportlīdzeklim, sākot no “1”;
   3. ja specializētajam sauszemes tūristu transportlīdzeklim ir piekabe, tad tai piešķir atsevišķu reģistrācijas numuru, kura pirmie simboli ir “STT-P”, kas apzīmē saīsinājumu vārdu salikumam “specializētais tūristu transportlīdzeklis - piekabe”;’
   4. pēdējais piekabes numura simbols ir cipars, kas tiek piešķirts secīgi pieaugošā kārtībā katrai piekabei, sākot no “1”.

11. Pakalpojuma sniedzējs, pēc specializētā sauszemes tūristu transportlīdzekļa reģistrācijas un apliecības saņemšanas, par saviem līdzekļiem izgatavo numura zīmes plāksnīti un piestiprina uz specializētā sauszemes tūristu transportlīdzekļa un tā piekabes ārējās virsbūves priekšā un aizmugurē. Numuriem jābūt melnā krāsā uz balta fona un skaidri redzamiem. Plāksnītes augstums – līdz 110 mm, platums – līdz 200 mm, izņemot gadījumus, ja specializētajā sauszemes tūristu transportlīdzekļa izgatavotāja konstrukcijā ir paredzēta vieta numura zīmes uzstādīšanai.

12. Lēmumu par specializētā sauszemes tūristu transportlīdzekļa reģistrēšanas pārtraukšanu Licencēšanas komisija var pieņemt šādos gadījumos:

12.1. ja saņemts Pakalpojumu sniedzēja iesniegums pakalpojuma sniegšanas pārtraukšanai;

12.2. Pakalpojuma sniedzējs pārkāpj šos noteikumus;

12.3. ekspluatējot specializēto sauszemes tūristu transportlīdzekli, tiek pārkāpti Ceļu satiksmes noteikumi un apdraudēta pasažieru vai citu personu dzīvība, veselība un drošība (par to ir sastādīts atbilstošs administratīvais akts);

12.4. specializētā sauszemes tūristu transportlīdzekļa vadītājam nav Ceļu satiksmes likumā noteiktajām prasībām atbilstošas vadītāja apliecības kategorijas, kas dod tiesības vadīt specializēto sauszemes tūristu transportlīdzekli ar attiecīgu pasažieru sēdvietu skaitu;

12.5. Pakalpojuma sniedzējs zaudē īpašuma vai turējuma tiesības uz specializēto sauszemes tūristu transportlīdzekli.

**3. Specializēto sauszemes tūristu transportlīdzekļu izmantošanas nosacījumi**

13. Saistošajos noteikumos noteiktajā kārtībā reģistrētu un aprīkotu specializēto sauszemes tūristu transportlīdzekli ir atļauts izmantot pasažieru pārvadāšanai Talsu novada administratīvajā teritorijā un iekļauties ceļu satiksmē, ja tā tehniskais stāvoklis atbilst drošai pasažieru pārvadāšanai, ko apliecina ne vēlāk kā pirms 12 (divpadsmit) mēnešiem izsniegts sauszemes transportlīdzekļu tehniskā eksperta izsniegts atzinums.

14. Specializētajā sauszemes tūristu transportlīdzeklī pasažieriem redzamā vietā jābūt izvietotiem lietošanas noteikumiem latviešu valodā un vismaz vienā Eiropas Savienības oficiālajā valodā.

15. Specializētā sauszemes tūristu transportlīdzekļa vadītājs nedrīkst pārsniegt Talsu novada Pasažieru pārvadājumu un ceļu apsaimniekošanas komisijas saskaņoto, pieļaujamo braukšanas ātrumu.

16. Pakalpojuma sniedzējs un specializētā sauszemes tūristu transportlīdzekļa vadītājs ir atbildīgi par specializētā sauszemes tūristu transportlīdzekļa pasažieru drošību.

**4. Noslēguma jautājumi**

17. Licencēšanas komisijas lēmumu vai faktisko rīcību var apstrīdēt Talsu novada pašvaldības izpilddirektoram Administratīvā procesa likuma noteiktajā kārtībā.

18. Saistošie noteikumi “Par specializētajiem sauszemes tūristu transportlīdzekļiem Talsu novadā” stājas spēkā nākamajā dienā pēc publicēšanas oficiālajā izdevumā "Latvijas Vēstnesis".

Domes priekšsēdētājs A. Āboliņš

**Paskaidrojuma raksts**

**Talsu novada pašvaldības domes 2025.gada \_\_\_. marta saistošajiem noteikumiem Nr. \_\_\_ “Par specializētajiem sauszemes tūristu transportlīdzekļiem Talsu novadā”**

**Paskaidrojuma raksts**

**Talsu novada pašvaldības domes 2025.gada \_\_\_. februāra saistošajiem noteikumiem Nr. \_\_\_ “Par specializētajiem tūristu transportlīdzekļiem Talsu novadā”**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Mērķis un nepieciešamības pamatojums | Saistošie noteikumi nepieciešami, lai noteiktu vienotu kārtību, kādā Talsu novada administratīvajā teritorijā sniedzams specializētā tūristu transportlīdzekļa pakalpojums.  Saistošie noteikumi izdoti pamatojoties uz [Ceļu satiksmes likuma](https://likumi.lv/ta/id/45467-celu-satiksmes-likums) [9.](https://likumi.lv/ta/id/45467-celu-satiksmes-likums#p9) panta trešajā daļā, [10.](https://likumi.lv/ta/id/45467-celu-satiksmes-likums#p10) panta pirmās daļas 1. punktā, [16.](https://likumi.lv/ta/id/45467-celu-satiksmes-likums#p16) panta ceturtajā daļā noteikto pilnvarojumu, kas paredz, ka pašvaldība noteic kārtību, kādā tiek reģistrēti specializētie tūristu transportlīdzekļi, apstiprināti to kustības maršruti un nodrošināta specializēto tūristu transportlīdzekļu tehniskā stāvokļa kontrole, kā arī nosaka specializēto tūristu transportlīdzekļu izmantošanas nosacījumus Talsu novada pašvaldības administratīvajā teritorijā. Saistošie noteikumi noteic dokumentu sarakstu, kas iesniedzami Talsu novada pašvaldībai, lai reģistrētu specializēto tūristu transportlīdzekli, ar kuru plānots veikt pasažieru pārvadāšanu, vai lai apstiprinātu specializētā tūristu transportlīdzekļa maršrutu. |
| 2. Fiskālā ietekme uz pašvaldības budžetu | Saistošajiem noteikumiem nav ietekmes uz pašvaldības budžetu. Specializētā tūristu transportlīdzekļa reģistrācijas apliecības izsniegšana ir bez maksas, numura zīmju izgatavošanu apmaksā pats pakalpojuma sniedzējs.  Saistošie noteikumi neparedz jaunu institūciju vai amata vietu izveidošanu pašvaldībā, lai nodrošinātu saistošo noteikumu izpildi. |
| 3. Sociālā ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Ietekme uz iedzīvotāju veselību – nav attiecināms.  Ietekme uz vidi – nav attiecināms.  Saistošie noteikumi neietekmē konkurenci.  Ietekme uz uzņēmējdarbības vidi – saistošo noteikumu mērķa grupas, uz kurām attiecināms saistošo noteikumu tiesiskais regulējums, ir fiziskas un juridiskas personas, kuras Talsu novadā reģistrē specializēto tūristu transportlīdzekļus un sniedz tūrisma pakalpojumus ar tiem. |
| 4. Ietekme uz administratīvām procedūrām un to izmaksām | Pakalpojuma sniedzējiem, lai reģistrētu specializēto sauszemes tūristu transportlīdzekli jāiesniedz: rakstveida pieteikums specializētā sauszemes tūristu transportlīdzekļa reģistrēšanai, rakstveida pieteikumu specializētā sauszemes tūristu transportlīdzekļa maršruta apstiprināšanai, dokumenti, kas apliecina specializētā sauszemes tūristu transportlīdzekļa īpašuma vai turējuma (līzinga līguma gadījumā) tiesības, vai transportlīdzekļa īpašnieka (turētāja) apliecinājumu par īpašuma vai turējuma tiesībām, transportlīdzekļa tehnisko dokumentu kopijas, sauszemes transportlīdzekļu tehniskā eksperta atzinums par specializētā sauszemes tūristu transportlīdzekļa tehniskā stāvokļa atbilstību drošai pasažieru pārvadāšanai, specializētā sauszemes tūristu transportlīdzekļa maršruta shēma, maršruta apraksts, specializētā sauszemes tūristu transportlīdzekļa vizualizācija.  Administratīvo procesu izmaksas nav paredzētas. |
| 5. Ietekme uz pašvaldības funkcijām un cilvēkresursiem | Saistošie noteikumi izstrādāti, lai pašvaldība tās administratīvajā teritorijā nodrošinātu specializēto tūristu transportlīdzekļu uzskaiti un reģistrācijas kārtību, apstiprinātu kustības maršrutus un kontrolētu specializēto tūristu transportlīdzekļu tehnisko stāvokli, kā arī noteiktu specializēto tūristu transportlīdzekļu izmantošanas nosacījumus. Funkcijas izpildei netiek veidotas jaunas darba vietas vai likvidētas/reorganizētas esošās. Saistošie noteikumi nosaka jaunu funkciju veikšanu Talsu novada Pasažieru pārvadājumu un ceļu apsaimniekošanas komisijai un Talsu novada Licencēšanas komisijai, kurai uzdots veikt specializēto tūristu transportlīdzekļu uzskaiti un reģistrāciju, kā arī izsniegt reģistrācijas apliecību. |
| 6. Informācija par izpildes nodrošināšanu | Saistošo noteikumu piemērošanas jautājumos persona var vērsties Talsu novada pašvaldībā.  Lai reģistrētu specializēto tūristu transportlīdzekli, persona iesniedz Talsu novada pašvaldībai iesniegumu, pievienojot saistošajos noteikumos norādītos dokumentus.  Lēmumu par specializētā tūristu transportlīdzekļa reģistrēšanu un maršruta apstiprināšanu pieņem Talsu novada Licencēšanas komisija. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošo noteikumu prasības un to izpilde neradīs pašvaldībai papildu izmaksas. |
| 8. Informācija par konsultācijām ar privātpersonām | Saistošo noteikumu projekts nodots sabiedrības viedokļa noskaidrošanai, publicējot to Talsu novada pašvaldības oficiālajā tīmekļvietnē [www.talsunovads.lv](http://www.talsunovads.lv).  Saistošo noteikumu projekts publiskai apspriešanai tika nodots no 2025.gada \_\_.marta līdz 2025.gada \_\_.martam. |